A Agrupación Ío, a Fundación Rosalía e a AC Alexandre Bóveda realizaron unha intensa campaña nas redes sociais (coa etiqueta #EstrelaRosalía) e tamén con actos públicos e paneis explicativos que pasaron por centros educativos e culturais de todo o país. Tamén repartiron dez mil folliñas informativas e 300 pósteres da campaña. Este martes convocaran a quen quixera achegarse a seguir en directo dende a Casa das Ciencias da Coruña o acto oficial de designación da UAI. E para festexar a designación, a AC Alexandre Bóveda organiza un encontro aberto este mércores ás 20 horas no seu local (rúa Olmos 16, 1º, na Coruña) ao que están convidadas "tódalas persoas amantes da astronomía e de Rosalía de Castro".

A Agrupación Ío, a Fundación Rosalía e a AC Alexandre Bóveda realizaron unha intensa campaña nas redes sociais (coa etiqueta #EstrelaRosalía) e tamén con actos públicos

Durante semanas convidaran a empregar a etiqueta #EstrelaRosalía e a compartir poemas da autora que inclúan referencias ao Sol, a Lúa, as estrelas e a noite. Así, léronse por exemplo "Cando maxino que es ida/ no mesmo sol te me amostras/ i eres a estrela que brila/ i eres o vento que zoa" ou "Colleume a noite, noite brillante, cunha luniña feita de xaspes, e fun con ela camiño adiante, cas estreliñas para guiarme, que aquel camiño solo elas saben", entre moitos outros versos.

"No tempo de Rosalía a contaminación luminosa non existía e en consecuencia todas as persoas convivían con naturalidade coa noite. O firmamento e os corpos celestes formaban parte do seu día a día e inevitabelmente están integrados na súa literatura", destaca Ío na súa web. A entidade realiza unha moi importante labor divulgadora sobre astronomía e tamén reivindica medidas para reducir a contaminación lumínica. A pasada semana a presidenta da Fundación Starlight denunciaba a posibilidade de que as Illas Cíes perdan a súa certificación como destino turístico provilexiado para a observación do ceo nocturno.